তথ্যবিবরণী নম্বর : ৪০৫০

**হজ-ওমরাহ ব্যবস্থাপনায় আইন প্রণয়ন আবশ্যক**

 **--- ধর্ম প্রতিমন্ত্রী**

ঢাকা, ৭ কার্তিক (২৩ অক্টোবর) :

 ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, সুষ্ঠু ও সুন্দর হজ ব্যবস্থাপনার ধারাবাহিকতা রক্ষা করতে এবং হজ ব্যবস্থাপনাকে একটি সুশৃঙ্খল প্রাতিষ্ঠানিক কাঠামো দিতে হজ ব্যবস্থাপনা বিষয়ে একটি যথাযথ আইন থাকা আবশ্যক। এ বিষয়ে ধর্ম মন্ত্রণালয় একটি আইন প্রণয়ণের উদ্যোগ গ্রহণ করেছে। হজের পাশাপাশি এ আইনে ওমরাহ ব্যবস্থাপনার বিষয়টিও অন্তর্ভুক্ত থাকবে।

 প্রতিমন্ত্রী আজ ধর্ম বিষয়ক মন্ত্রণালয়ের সভাকক্ষে হজ ও ওমরাহ আইন -২০১৯ প্রণয়ন বিষয়ক পর্যালোচনা (বর্ধিত) সভায় সভাপতির বক্তব্যে এসব কথা বলেন।

 প্রতিমন্ত্রী আরো বলেন, হজ ও ওমরাহ্ আইন হলে হজ ও ওমরাহ ব্যবস্থাপনার সাথে সংশ্লিষ্ট ব্যক্তিরা আরো বেশি সতর্কতার সাথে দায়িত্ব পালন করবেন। যাত্রীরা আরো বেশি নিরাপত্তা ও স্বাচ্ছন্দ্যে হজ ও ওমরাহ পালন করতে পারবেন। প্রতিমন্ত্রী এসময় আইন প্রণয়ন প্রক্রিয়ার সাথে যুক্ত ব্যক্তিদের আন্তরিকতা ও ধৈর্যের সাথে এ আইন প্রণয়ন প্রক্রিয়ায় অংশগ্রহণের আহ্বান জানান।

 সভায় ধর্ম বিষয়ক মন্ত্রণালয়ের সচিব মোঃ আনিছুর রহমান, বিভিন্ন মন্ত্রণালয়, বিভাগ, অধিদফতর, দপ্তর, সংস্থা এবং হজ্জ এজেন্সিজ এসোসিয়েশন অভ্ বাংলাদেশ (হাব) -এর প্রতিনিধিরা উপস্থিত ছিলেন।

#

আনোয়ার/ফারহানা/সঞ্জীব/জয়নুল/২০১৯/২১১০ঘণ্টা

তথ্যবিবরণী নম্বর : ৪০৪৯

**তৃতীয় টার্মিনাল নির্মাণ ইতিহাস হয়ে থাকবে**

 **---বিমান প্রতিমন্ত্রী**

ঢাকা, ৭ কার্তিক (২৩ অক্টোবর) :

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, হযরত শাহজালাল আন্তর্জাতিক বিমানবন্দরের তৃতীয় টার্মিনাল নির্মাণ বাংলাদেশের এভিয়েশন খাতের উন্নয়নে ইতিহাস হয়ে থাকবে।

 আজ হযরত শাহজালাল আন্তর্জাতিক বিমানবন্দর সম্প্রসারণ প্রকল্পের আওতায় তৃতীয় টার্মিনাল নির্মাণের জন্য জাপান ইন্টারন্যাশনাল কো-অপারেশন এজেন্সি (জাইকা) এর ফ্যাক্ট ফাইন্ডিং মিশনের সাথে বেসামরিক বিমান পরিবহন ও পর্যটন মন্ত্রণালয়ের সমঝোতা স্মারক স্বাক্ষর অনুষ্ঠানে প্রতিমন্ত্রী একথা বলেন। জাইকা এ টার্মিনাল নির্মাণে শতভাগ অর্থায়ন করবে।

 সমঝোতা স্মারক স্বাক্ষর অনুষ্ঠানে অন্যান্যের মধ্যে উপস্থিত ছিলেন বেসামরিক বিমান পরিবহন ও পর্যটন সচিব মোঃ মহিবুল হক, বেসামরিক বিমান চলাচল কর্তৃপক্ষের চেয়ারম্যান মোঃ মফিদুর রহমান এবং বেসামরিক বিমান পরিবহন ও পর্যটন মন্ত্রণালয়ের অতিরিক্ত সচিব মোঃ আতিকুল হক।

#

তানভীর/মাহমুদ/সঞ্জীব/জয়নুল/২০১৯/২০৫০ঘণ্টা

তথ্যবিবরণী নম্বর : ৪০৪৮

**কৃষিক্ষেত্রের উন্নয়নে কৃষিবিদদের ভূমিকা অপরিসীম**

 **-জনপ্রশাসন প্রতিমন্ত্রী**

ঢাকা, ৭ কার্তিক (২৩ অক্টোবর) :

 জনপ্রশাসন প্রতিমন্ত্রী ফরহাদ হোসেন বলেছেন, দেশের কৃষিক্ষেত্রে অভূতপূর্ব উন্নয়নের পেছনে কৃষিবিদদের ভূমিকা অপরিসীম। বর্তমানে বাংলাদেশ খাদ্য উদ্বৃত্তের দেশে পরিণত হয়েছে। কৃষিক্ষেত্রে বাংলাদেশ আজ বিশ্বের বুকে যে সুদৃঢ় অবস্থান করে নিয়েছে, তার পেছনে কৃষিবিদরা গুরুত্বপূর্ণ ভূমিকা পালন করে চলেছেন। তিনি আরো বলেন, কৃষকদের সহায়তা সরকার বিপুল পরিমাণ ভর্তুকি প্রদান করছে। এ ভর্তুকির পরিমাণ ভবিষ্যতে আরো বৃদ্ধি করা হবে। দেশকে উন্নত সমৃদ্ধ রাষ্ট্রে পরিণত করতে কৃষিবিদদের আরো আন্তরিকভাবে কাজ করতে হবে।

 প্রতিমন্ত্রী আজ শেরেবাংলা নগরে বাংলাদেশ পাট গবেষণা ইনস্টিটিউটে ডিপ্লোমা কৃষিবিদ দিবস উপলক্ষে ডিপ্লোমা কৃষিবিদ ইনস্টিটিউশন, বাংলাদেশ আয়োজিত আলোচনা সভায় এসব কথা বলেন।

 ডিপ্লোমা কৃষিবিদ ইনস্টিটিউশনের সভাপতি এটিএম আবুল কাশেমের সভাপতিত্বে অনুষ্ঠানে বিশেষ অতিথি হিসাবে পাট গবেষণা ইনস্টিটিউটের পরিচালক ড. মোঃ মুজিবুর রহমান, কৃষিবিদ ইনস্টিটিউশনের মহাসচিব মোঃ খায়রুল আলম প্রিন্স, ডিপ্লোমা কৃষিবিদ ইনস্টিটিউশনের মহাসচিব মোঃ আলফাজ উদ্দিন বক্তৃতা করেন।

#

শিবলী/ফারহানা/সঞ্জীব/শামীম/২০১৯/২০৩১ ঘণ্টা

তথ্যবিবরণী নম্বর : ৪০৪৭

পদ্মা সেতুর অব্যবহৃত জমিতে দুগ্ধ উৎপাদনে ফার্ম স্থাপন

**বাংলাদেশ সেতু কর্তৃপক্ষ ও বাংলাদেশ সেনাবাহিনীর মধ্যে সমঝোতা স্মারক স্বাক্ষরিত**

ঢাকা, ৭ কার্তিক (২৩ অক্টোবর) :

 সড়ক পরিবহন ও সেতু মন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদেরের উপস্থিতিতে আজ বনানীস্থ সেতু ভবনের সম্মেলন কক্ষে পদ্মা বহুমুখী সেতু নির্মাণ প্রকল্পের অব্যবহৃত জমিতে একটি কম্পোজিট মিলিটারি ফার্ম স্থাপনের লক্ষ্যে বাংলাদেশ সেতু কর্তৃপক্ষ এবং বাংলাদেশ সেনাবাহিনীর মধ্যে একটি সমঝোতা স্মারক স্বাক্ষরিত হয়েছে।

 সমঝোতা স্মারকে বাংলাদেশ সেতু কর্তৃপক্ষের পক্ষে পরিচালক (প্রশাসন) মোঃ রেজাউল হায়দার এবং বাংলাদেশ সেনাবাহিনীর পক্ষে এমএন্ডকিউ পরিদপ্তরের পরিচালক ব্রিগেডিয়ার জেনারেল মোঃ মামুন অর রশিদ স্বাক্ষর করেন।

 পরে উপস্থিত সাংবাদিকদেরকে মন্ত্রী জানান, স্বাক্ষরিত সমঝোতা স্মারক অনুযায়ী পদ্মা বহুমুখী সেতু নির্মাণ প্রকল্পের ৫, ৬, ১২ এবং ১৩ নং ব্লকে সর্বমোট ২১৫৮ দশমিক ৫৩ একর জমি ব্যবহারের অধিকার বাংলাদেশ সেনাবাহিনীর নিকট হস্তান্তর করার পর (প্রাথমিকভাবে ১২ এবং ১৩ নং ব্লক) তাতে একটি কম্পোজিট মিলিটারি ফার্ম পর্যায়ক্রমে স্থাপন করা হবে। উক্ত প্রকল্পে প্রায় সাত হাজার প্রাণীর একটি ডেইরি ফার্ম স্থাপনের মাধ্যমে প্রতিদিন আনুমানিক পঞ্চাশ হাজার থেকে ষাট হাজার লিটার দুগ্ধ উৎপাদন করা হবে। গরুর ফার্ম স্থাপনের মাধ্যমে প্রতি বছর প্রায় পাঁচ লাখ চল্লিশ হাজার কেজি গরুর মাংস উৎপাদিত হবে। এছাড়া কম্পোজিট মিলিটারি ফার্মে একটি অত্যাধুনিক ল্যাবরেটরি স্থাপন করে ষাঁড় গরু, ষাঁড় মহিষ এবং পুরুষ ব্ল্যাক বেঙ্গল ছাগলের সীমেন কৃত্রিম উপায়ে সংগ্রহ করে ফ্রোজেন করা হবে যা পরবর্তীতে অন্যান্য মিলিটারি ফার্ম এবং কৃষক ও খামারিদের নিকট স্বল্পমূল্যে সরবরাহ করা হবে। সার্বিকভাবে ডেইরি, বিফ, ব্ল্যাক বেঙ্গল ছাগল ও মহিষ ফার্ম এবং ব্রিডিং সেন্টার স্থাপনের মাধ্যমে মানসম্মত দুগ্ধ ও মাংস উৎপাদন করা সম্ভব হবে। ফার্মটি স্থাপিত হলে স্থানীয় জনগণের কর্মসংস্থান সৃষ্টির মাধ্যমে বেকার সমস্যা দূরীকরণ এবং সর্বোপরি জাতীয় উৎপাদনে অংশগ্রহণ ও অবদান রাখা সম্ভব হবে।

 সেনাবাহিনী প্রধান জেনারেল আজিজ আহমেদ, সেতু বিভাগের সিনিয়র সচিব খন্দকার আনোয়ারুল ইসলাম, পদ্মা বহুমুখী সেতু প্রকল্পের প্রকল্প পরিচালক মোঃ শফিকুল ইসলাম, বাংলাদেশ সেতু কর্তৃপক্ষের প্রধান প্রকৌশলী কাজী মোঃ ফেরদাউস, ঢাকা আশুলিয়া এলিভেটেড এক্সপ্রেসওয়ে প্রকল্পের প্রকল্প পরিচালক মোঃ শাহাবুদ্দিন খান-সহ সেতু বিভাগ ও বাংলাদেশ সেনাবাহিনীর ঊর্ধ্বতন কর্মকর্তাগণ এ সময় উপস্থিত ছিলেন।

#

ওয়ালিদ/মাহমুদ/রফিকুল/সেলিম/২০১৯/১৮৪০ ঘণ্টা

তথ্যবিবরণী নম্বর : ৪০৪৬

**নিজস্ব অর্থে ডেল্টা পরিকল্পনা বাস্তবায়ন**

 **-পরিকল্পনা মন্ত্রী**

ঢাকা, ৭ কার্তিক (২৩ অক্টোবর) :

 নিজস্ব অর্থে বদ্বীপ তথা ডেল্টা পরিকল্পনা-২১০০ বাস্তবায়ন করবে সরকার। তবে উন্নয়ন সহযোগীরা এগিয়ে এলে তা সানন্দে গ্রহণ করা হবে বলে জানিয়েছেন পরিকল্পনা মন্ত্রী এম এ মান্নান।

 মন্ত্রী আজ ঢাকায় এনইসি সম্মেলন কক্ষে বাংলাদেশ ডেল্টা পরিকল্পনা-২১০০ বাস্তবায়ন নিয়ে উন্নয়ন সহযোগীদের সাথে মতবিনিময় সভায় প্রধান অতিথির বক্তৃতায় এ কথা জানান।

 মন্ত্রী বলেন, বাংলাদেশ নামক বদ্বীপকে রক্ষা করতে হবে। এর পরিবেশ, আবহাওয়াকে জলবায়ু পরিবর্তনের হাত থেকে বাঁচাতে হবে। ডেল্টা প্ল্যান এ কারণে দেশবাসীর জীবনের একটা বিশাল পট পরিবর্তনের বিষয়।

 পরিকল্পনা কমিশনের সদস্য  ড. শামসুল আলমের সভাপতিত্বে এসডিজির মুখ্য সমন্বয়ক মো. আবুল কালাম আজাদ, পরিকল্পনা সচিব মো. নুরুল আমিন-সহ বিভিন্ন মন্ত্রণালয়ের সচিব ও উন্নয়ন সহযোগীদের প্রতিনিধিরা অনুষ্ঠানে উপস্থিত ছিলেন।

#

শাহেদ/মাহমুদ/রফিকুল/শামীম/২০১৯/১৯১৮ ঘণ্টা

তথ্যবিবরণী নম্বর : ৪০৪৫

**রেলের দখলকৃত সম্পত্তি উদ্ধার করা হবে**

 **-- রেলপথ মন্ত্রী**

নারায়ণগঞ্জ, ৭ কার্তিক (২৩ অক্টোবর) :

 রেলপথ মন্ত্রী মোঃ নূরুল ইসলাম সুজন বলেছেন, রেলের সম্পত্তি দখল যেই করুক না কেন, সে যত বড় নেতাই হোক না কেন, তার কাছ থেকে জমি উদ্ধার করে রেলের কাজে লাগানো হবে।

 মন্ত্রী আজ ঢাকা-নারায়ণগঞ্জ সেকশনের বিদ্যমান মিটারগেজ রেললাইনের সমান্তরাল একটি ডুয়েলগেজ রেললাইন নির্মাণ কাজ পরিদর্শন করার সময় নারায়ণগঞ্জের চাষাড়া রেলওয়ে স্টেশনে উপস্থিত সাংবাদিকদেরকে এ কথা বলেন।

 রেলমন্ত্রী এ সময় বলেন, রেলকে আধুনিক ও জনগণের বাহন হিসেবে গড়ে তোলার জন্য সরকার কাজ করে যাচ্ছে। নারায়ণগঞ্জবাসী যেন রেলের মাধ্যমে বেশি সেবা পায় সেজন্য ডাবল লাইন নির্মাণ করা হচ্ছে। ঢাকা থেকে পদ্মা সেতুর রেল লাইনটি নারায়ণগঞ্জের উপর দিয়ে যাবে। এছাড়া কমলাপুর থেকে নারায়ণগঞ্জের উপর দিয়ে হাইস্পিড রেল নির্মাণ করা হবে। ফলে নারায়ণগঞ্জের সাথে রেলওয়ের অনেক প্রকল্প জড়িত। তিনি বলেন, ঢাকা-নারায়ণগঞ্জ সেকশনে রেলের অনেক জায়গা অবৈধ দখলে ছিল। সেগুলো উদ্ধার করে রেললাইন নির্মাণের কাজ চলমান আছে।

 মন্ত্রী আরো বলেন, অবৈধভাবে দখল করা রেলওয়ের জায়গা উদ্ধার করে সরকার রেললাইন নির্মাণ কাজে ব্যবহার করছে। রেলের জমিকে দখলমুক্ত করে রেলওয়ের নিজস্ব ব্যবস্থাপনায় আনাই সরকারের মূল লক্ষ্য। উদ্ধারকৃত জমিকে প্রয়োজনবোধে ইজারা প্রদান করা হবে। এর মাধ্যমে রেলওয়ে আর্থিকভাবে লাভবান হবে।

 পরিদর্শনের সময় বাংলাদেশ রেলওয়ের মহাপরিচালক মোঃ শামসুজ্জামান, অতিরিক্ত মহাপরিচালক (অবকাঠামো) মোহাম্মদ খন্দকার শহীদুল ইসলাম, পূর্বাঞ্চল রেলওয়ের মহাব্যবস্থাপক মোঃ নাসির উদ্দিন-সহ বাংলাদেশ রেলওয়ের ঊর্ধ্বতন কর্মকর্তাগণ রেলমন্ত্রীর সাথে ছিলেন।

#

শরিফুল/মাহমুদ/রফিকুল/সেলিম/২০১৯/১৮৪০ ঘণ্টা

তথ্যবিবরণী নম্বর : ৪০৪৪

**সম্মিলিত প্রচেষ্টায় ২০৪০ সাল নাগাদ তামাকমুক্ত বাংলাদেশ**

 **-- তথ্যমন্ত্রী**

ঢাকা, ৭ কার্তিক (২৩ অক্টোবর) :

 সকলের সম্মিলিত প্রচেষ্টায় ২০৪০ সাল নাগাদ তামাকমুক্ত বাংলাদেশ প্রতিষ্ঠা করা সম্ভব হবে বলে আশাবাদ ব্যক্ত করেছেন তথ্যমন্ত্রী ড. হাছান মাহ্‌মুদ।

 আজ রাজধানীর তোপখানা রোডে সিরডাপ সেমিনার হলে বেসরকারি সংস্থা প্রজ্ঞা ও আত্মা আয়োজিত ‘ফ্রেমওয়ার্ক কনভেনশন অন টোব্যাকো কন্ট্রোল আর্টিক্যাল ৫.৩ বাস্তবায়ন অগ্রগতি প্রতিবেদন’ প্রকাশ ও তামাক বিরোধী গণমাধ্যম পুরস্কার প্রদান অনুষ্ঠানে প্রধান অতিথির বক্তৃতায় মন্ত্রী একথা বলেন।

 মন্ত্রী বলেন, ‘বাংলাদেশে তামাকজাত পণ্য ব্যবহারকারীর সংখ্যা বা হার ধীরে ধীরে কমছে। সেটি ৪০ শতাংশ থেকে ৩৫ শতাংশে নেমে এসছে। এ ক্ষেত্রে সরকার অনেক পদক্ষেপ গ্রহণ করছে। আইন করা হয়েছে, আইনের প্রয়োগও হচ্ছে। মাঝেমধ্যেই দেখবেন, জনসম্মুখে সিগারেট খাওয়ার কারণে জরিমানা করা হয়েছে। এই খবরগুলো খুব বেশি কাগজে ছাপানো হয় না। সে কারণেই আপনারা বা আমরা জানতে পারি না।’

 ‘মাননীয় প্রধানমন্ত্রীর লক্ষ্য ও নির্দেশনায় তামাকজাত পণ্য ব্যবহার হ্রাসে অনেক অগ্রগতিও হয়েছে’, উল্লেখ করে আজীবন অধূমপায়ী ড. হাছান বলেন, ‘সরকার সবাইকে সাথে নিয়ে এই কাজগুলো এগিয়ে নিয়ে যেতে চায়। আমি মনে করি আমাদের সম্মিলিত প্রচেষ্টায় ২০৪০ সাল নাগাদ একটি তামাকমুক্ত বাংলাদেশ রচনা করা সম্ভবপর হবে।’

 ই-সিগারেটের বিষয়ে সতর্কবার্তা উচ্চারণ করে তথ্যমন্ত্রী বলেন, ‘ই-সিগারেট কিন্তু ধীরে ধীরে বাড়ছে। এবং এই ই-সিগারেটটা পুরোপুরি বন্ধ হওয়া প্রয়োজন। ভারতে সেটিকে আমদানি বন্ধ করা হয়েছে। আমাদের দেশেও এর আমদানি পুরোপুরি বন্ধ হওয়া প্রয়োজন। ইতোমধ্যে আমি এ বিষয়টি মাননীয় প্রধানমন্ত্রীর গোচরে এনেছি।’

 ধূমপান কমানোর জন্য আমি মনে করি, ‘বিড়ি এবং সিগারেটের বিজ্ঞাপনে শুধু ধূমপান স্বাস্থ্যের জন্য ক্ষতিকর নয়, ধূমপান মৃত্যুর কারণ ঘটায়- এটিও লিখে দেয়া উচিত। এবং কোনো সিনেমা যদি তামাক ব্যবহারের দৃশ্যে এটি সঠিকভাবে না লেখে তাহলে সেন্সর বোর্ড সেটিকে অনুমোদন দেয় না। অর্থাৎ প্রচার মাধ্যমে তামাকের বিরুদ্ধে অন্য দেশের তুলনায় আমাদের দেশে ব্যাপক প্রচারণা আছে।’

 ঢাকা বিশ্ববিদ্যালয়ের সাবেক উপচার্য অধ্যাপক আ আ ম স আরেফিন সিদ্দিকের সভাপতিত্বে সভায় সম্মানীয় অতিথি হিসেবে পরিবেশ, বন ও জলবায়ু পরিবর্তন মন্ত্রণালয় সম্পর্কিত সংসদীয় স্থায়ী কমিটির সভাপতি এবং ইন্টারপার্লামেন্টারি-আইপিইউ’র অনারারি প্রেসিডেন্ট সাবের হোসেন চৌধুরী এমপি, বিশেষ অতিথি হিসেবে সিটিএফকে গ্লোবাল হেলথ এডভোকেসি ইনকিউবেটরের বাংলাদেশ সমন্বয়ক মুহাম্মাদ রুহুল কুদ্দুস ও সেন্টার ফর গুড গভার্নেন্স ইন টোব্যাকো কন্ট্রোল (জিজিটিসি) প্রধান ড. মেরি আসুন্তা এবং আয়োজকদের পক্ষ থেকে অ্যান্টি টোব্যাকো মিডিয়া অ্যালায়েন্স (আত্মা) এর আহ্বায়ক ও বিডিনিউজ২৪.কম এর চিফ ক্রাইম করসপনডেন্ট মর্তুজা হায়দার লিটন ও প্রজ্ঞা’র নির্বাহী পরিচালক এবিএম জুবায়ের বক্তব্য রাখেন। অনুষ্ঠান সঞ্চালনা করেন আত্মার সহ-আহ্বায়ক নাদিরা কিরণ।

 অনুষ্ঠানে দৈনিক প্রথম আলোর সোহাদা আফরিন, বাংলানিউজ২৪’র শরীফ সুমন ও সময় টিভি’র মামুন আব্দুল্লাহ’র হতে প্রজ্ঞা তামাক নিয়ন্ত্রণ সাংবাদিকতা পুরস্কার ২০১৯ তুলে দেন তথ্যমন্ত্রী। এ ধরনের ধারাবাহিক আয়োজনের জন্য মন্ত্রী প্রজ্ঞা ও আত্মাকে এবং তামাকের বিরুদ্ধে সাংবাদিকতায় পুরস্কৃত এবং অংশ নেয়া সকলকে ধন্যবাদ জানান।

#

আকরাম/মাহমুদ/রফিকুল/সেলিম/২০১৯/১৮৪০ ঘণ্টা

তথ্যবিবরণী নম্বর : ৪০৪৩

**নদীর তীরের গাছ-সহ আনুষঙ্গিক অবকাঠামো রক্ষা**

**স্বেচ্ছাসেবকদের এগিয়ে আসার আহ্বান**

ঢাকা, ৭ কার্তিক (২৩ অক্টোবর) :

 নৌপরিবহন মন্ত্রণালয়ের উদ্যোগে বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) কর্তৃক বুড়িগঙ্গা, তুরাগ, শীতলক্ষ্যা, ধলেশ্বরী ও বালু নদীর তীরভূমিতে সীমানা পিলার স্থাপন, তীর রক্ষা, ওয়াকওয়ে, জেটি ও ইকোপার্ক-সহ আনুষঙ্গিক অবকাঠামো নির্মাণ এবং বনায়নের কার্যক্রম শুরু করা হয়েছে।

 নদীর তীরের রোপণকৃত গাছ-সহ অন্যান্য স্থাপনা রক্ষায় সহযোগিতা করার জন্য স্থানীয় জনগণ ও সুধিজনদের এগিয়ে আসার আহ্বান জানিয়েছে নৌপরিবহন মন্ত্রণালয়।

 স্বেচ্ছাসেবামূলক কাজে আগ্রহী ব্যক্তি ও সংগঠনকে বিআইডব্লিউটিএ’র পরিচালক (বন্দর),
ফোন-৯৫৫২৬৭৩ অথবা নৌপরিবহন মন্ত্রণালয়ের উপসচিব (টিএ), ফোন-৯৫৪৬০৭২ এর সাথে যোগাযোগ করে নাম ঠিকানা পাঠানোর জন্য অনুরোধ করা হয়েছে।

#

জাহাঙ্গীর/মাহমুদ/রফিকুল/শামীম/২০১৯/১৭৪৮ ঘণ্টা

তথ্যবিবরণী নম্বর: ৪০৪২

**দেশের উন্নয়নের অগ্রযাত্রা ব্যাহত করার ষড়যন্ত্র করলে কাউকে ছাড় দেয়া হবে না -গৃহায়ন ও গণপূর্ত মন্ত্রী**

ঢাকা, ৭ কার্তিক (২৩ অক্টোবর) :

 গৃহায়ন ও গণপূর্ত মন্ত্রী শ ম রেজাউল করিম বলেছেন, রাজনৈতিক দূরদর্শিতাসম্পন্ন প্রধানমন্ত্রী শেখ হাসিনার বিরুদ্ধে ষড়যন্ত্র করে এদেশে কোনো লাভ হবে না। দেশের উন্নয়নের অগ্রযাত্রা ব্যাহত করার ষড়যন্ত্র করলে কাউকে ছাড় দেয়া হবে না। কঠোর ব্যবস্থা নেয়া হবে।

 আজ রাজধানীর কাকরাইলে আইডিইবি ভবনের মুক্তিযুদ্ধ স্মৃতি মিলনায়তনে বিশ্ব বসতি দিবস ২০১৯ উপলক্ষে ইনস্টিটিউশন অভ ডিপ্লোমা ইঞ্জিনিয়ার্স, বাংলাদেশ আয়োজিত সেমিনারে প্রধান অতিথির বক্তব্যে মন্ত্রী এসব কথা বলেন।

 মন্ত্রী বলেন, বাংলাদেশের উন্নয়নে ডিপ্লোমা প্রকৌশলীদের ভূমিকা উল্লেখযোগ্য। উন্নত ও সমৃদ্ধ বাংলাদেশের পথচলায় তারা গুরুত্বপূর্ণ সহযোদ্ধা। দুর্নীতি, সন্ত্রাস, অনৈতিকতা এগুলো বরদাশত করা হবে না। স্বচ্ছ বাংলাদেশ বিনির্মাণ করে আমরা বিশ্বে মাথা উঁচু করে দাঁড়াতে চাই।

 শ ম রেজাউল করিম আরো বলেন, দুর্নীতির বিরুদ্ধে জাতিসংঘ ঘোষিত কর্মসূচির বাস্তবায়ন বাংলাদেশে শেখ হাসিনার নেতৃত্বে হয়েছে’। তিনি বলেন, ‘টেকসই উন্নয়ন নিশ্চিত করা হবে। শহরের সকল নাগরিক সুবিধা গ্রামের প্রত্যেক মানুষের কাছে পৌঁছে দেয়া হবে। গ্রামে আধুনিক তথ্যপ্রযুক্তি নিয়ে যাওয়া হবে, উন্নত রাস্তা, বিদ্যুৎ ও গ্যাস পৌঁছে দেয়া হবে। যাতে মানুষ শহরমুখী না হয়। প্রশাসনকে বিকেন্দ্রীকরণ করে নাগরিক সুবিধা গ্রামে পৌঁছে দেয়ার জন্য সরকার নিরলস কাজ করে যাচ্ছে’।

 ইনস্টিটিউট অভ ডিপ্লোমা ইঞ্জিনিয়ার্স, বাংলাদেশ এর কেন্দ্রীয় কমিটির সভাপতি এ কে এম এ হামিদের সভাপতিত্বে সেমিনারে বিশেষ অতিথির বক্তব্য প্রদান করেন গৃহায়ন ও গণপূর্ত মন্ত্রণালয়ের সচিব মোঃ শহীদ উল্লা খন্দকার।

#

ইফতেখার/অনসূয়া/দীপংকর/রেজ্জাকুল/শামীম/২০১৯/১৬৩২ ঘণ্টা

তথ্যবিবরণী নম্বর: ৪০৪১

**সাভার চামড়া শিল্পনগরীর ১১ প্লটের বরাদ্দ বাতিল**

ঢাকা, ৭ কার্তিক (২৩ অক্টোবর) :

 বিসিকের সাথে চুক্তি অনুযায়ী কারখানা নির্মাণসহ উৎপাদন কার্যক্রম শুরুতে ব্যর্থ হওয়ায় সাভার চামড়া শিল্পনগরীর ১১টি প্লটের বরাদ্দ বাতিল করা হয়েছে। বাতিলকৃত প্লট মালিকদের অনুকূলে শীঘ্রই চিঠি ইস্যু করা হবে।

 আজ শিল্প মন্ত্রণালয়ে অনুষ্ঠিত ২০১৯-২০ অর্থবছরে শিল্প মন্ত্রণালয়ের বার্ষিক উন্নয়ন কর্মসূচিতে (এডিপি) অন্তর্ভুক্ত প্রকল্পগুলোর বাস্তবায়ন অগ্রগতি পর্যালোচনা সভায় এ তথ্য জানানো হয়।

 শিল্প সচিব মোঃ আবদুল হালিমের সভাপতিত্বে সভায় শিল্পমন্ত্রী নূরুল মজিদ মাহমুদ হুমায়ূন প্রধান অতিথি এবং শিল্প প্রতিমন্ত্রী কামাল আহমেদ মজুমদার বিশেষ অতিথি ছিলেন। সভায় মন্ত্রণালয়ের ঊর্ধ্বতন কর্মকর্তা, আওতাধীন বিভিন্ন সংস্থা ও কর্পোরেশনের প্রধান এবং সংশ্লিষ্ট প্রকল্প পরিচালকরা উপস্থিত ছিলেন।

 শিল্পমন্ত্রী সভায় বলেন, প্রকল্প বাস্তবায়নে গতানুগতিক মানসিকতা পরিহার করে জনগণের প্রতি দায়বদ্ধতা থেকে দায়িত্ব পালন করতে হবে। প্রকল্প বাস্তবায়নে অর্থায়ন কোনো সমস্যা নয়। গুণগতমান বজায় রেখে স্বচ্ছতার সাথে অর্থ খরচ করলে সরকার প্রয়োজনে আরো অর্থ বরাদ্দ দেবে। তিনি জাতির প্রতি দায়বোধ ও দেশপ্রেম থেকে অর্পিত দায়িত্ব সুচারুভাবে সম্পাদনের জন্য সরকারি কর্মচারীদের প্রতি আহ্বান জানান।

 শিল্প প্রতিমন্ত্রী বিসিকের খালি প্লট প্রকৃত উদ্যোক্তাদের মাঝে দ্রুত বরাদ্দের পাশাপাশি বিসিআইসি’র বাফার গুদামগুলোর প্রকৃত মজুদ পরিস্থিতি নিরীক্ষা করার তাগিদ দেন। এক্ষেত্রে কোনো ধরণের হেরফের পাওয়া গেলে দায়ীদের বিরুদ্ধে প্রশাসনিক ব্যবস্থা গ্রহণের জন্য নির্দেশনা দেন।

 সভায় জানানো হয়, ২০১৯-২০ অর্থবছরে শিল্প মন্ত্রণালয়ের বার্ষিক উন্নয়ন কর্মসূচিতে মোট ৪৯টি উন্নয়ন প্রকল্প রয়েছে। এর মধ্যে ৪৫টি বিনিয়োগ প্রকল্প, ৩টি কারিগরি এবং ১টি নিজস্ব অর্থায়নে বাস্তবায়িত প্রকল্প রয়েছে। সব মিলিয়ে এসব প্রকল্পে বরাদ্দের পরিমাণ ছিল ১ হাজার ৩ শত ৪ কোটি ৩১ লাখ টাকা। এর মধ্যে জিওবিখাতে ১ হাজার ১ শত ৫৮ কোটি ৩১ লাখ টাকা, প্রকল্প সাহায্যখাতে ৫৬ কোটি টাকা এবং সংস্থার নিজস্ব অর্থায়নখাতে ৯০ কোটি টাকা বরাদ্দ রয়েছে।

 চাষি পর্যায়ে নিরবচ্ছিন্ন সার সরবরাহ নিশ্চিত করতে দ্রুত বিসিআইসি’র বাফার গুদাম নির্মাণ প্রকল্প বাস্তবায়নের সভায় তাগিদ দেয়া হয়। গুণগতমান বজায় রেখে দ্রুত অবকাঠামো নির্মাণের স্বার্থে একই প্রতিষ্ঠানের সাথে একাধিক নির্মাণ চুক্তি পরিহারের নির্দেশনা দেয়া হয়। সভায় জানানো হয়, চলতি বছরের ডিসেম্বরের মধ্যে সাভার চামড়া শিল্পনগরীর সিইটিপি নির্মাণ শেষ হবে।

#

জলিল/অনসূয়া/দীপংকর/শামীম/২০১৯/১৫৬০০ ঘণ্টা

তথ্যবিবরণী নম্বর: ৪০৪০

**সংস্কৃতি প্রতিমন্ত্রীর সঙ্গে আফগানিস্তানের রাষ্ট্রদূতের সাক্ষাৎ**

ঢাকা, ৭ কার্তিক (২৩ অক্টোবর) :

 বাংলাদেশে নিযুক্ত আফগানিস্তানের রাষ্ট্রদূত আব্দুল কাইয়ুম মালিকজাদ (Abdul Qayoom Malikzad) আজ সকালে সংস্কৃতি বিষয়ক প্রতিমন্ত্রী কে এম খালিদ এর সাথে বাংলাদেশ সচিবালয়স্থ তাঁর কার্যালয়ে সাক্ষাৎ করেন। সাক্ষাতকালে দু'দেশের মধ্যে বিদ্যমান সাংস্কৃতিক বিনিময় জোরদারকরণের পাশাপাশি সাংস্কৃতিক সহযোগিতার নতুন নতুন ক্ষেত্র চিহ্নিতকরণ এবং সেগুলোর বাস্তবায়নের ওপর গুরুত্বারোপ করা হয়।

 সংস্কৃতি প্রতিমন্ত্রী জানান, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী তথা মুজিব বর্ষ ২০২০ উদ্‌যাপন উপলক্ষে দু'দেশের মধ্যে সাংস্কৃতিক বিনিময় কার্যক্রম আরো বৃদ্ধি করা হবে। সেক্ষেত্রে বিশ্বের মহান নেতা বঙ্গবন্ধুর আদর্শিক রাজনৈতিক জীবনের বিভিন্ন চেতনা, দর্শন ও কর্মকাণ্ড বিশ্বব্যাপী ছড়িয়ে দেয়ার অংশ হিসেবে তাঁর রচিত দু'টি গুরুত্বপূর্ণ বই 'অসমাপ্ত আত্মজীবনী' ও 'কারাগারের রোজনামচা' পশতু ও দারিসহ আফগানিস্তানের বিভিন্ন ভাষায় অনুবাদের ব্যবস্থা নেয়া যেতে পারে বলে তিনি মত প্রকাশ করেন।

 আফগান রাষ্ট্রদূত এসময় প্রতিমন্ত্রীকে প্রয়োজনীয় সহযোগিতার আশ্বাস প্রদান করেন। তিনি বলেন, আফগান বাংলাদেশ ও আফগানিস্তান দু'দেশের মধ্যে ঐতিহাসিক সম্পর্ক বিদ্যমান। আফগানিস্তান ১৯৭৪ সালে বাংলাদেশে দূতাবাস চালু করে এবং ১৯৭৫ সালের ১৫ মার্চ ঢাকায় দু'দেশের মধ্যে সাংস্কৃতিক সহযোগিতা চুক্তি স্বাক্ষরিত হয়। আব্দুল কাইয়ুম দু'দেশের হাজার বছরের ঐতিহ্যবাহী ও সমৃদ্ধ সংস্কৃতির পারস্পরিক বিনিময়ের মাধ্যমে উভয় দেশের জনগণের আন্তঃযোগাযোগ আরো বৃদ্ধির ওপর গুরুত্বারোপ করেন।

 এছাড়া রাষ্ট্রদূত যুদ্ধবিধ্বস্ত আফগানিস্তান পুনর্গঠন ও আর্থসামাজিক উন্নয়নে ব্র্যাকসহ বাংলাদেশের বিভিন্ন সরকারি-বেসরকারি সংগঠনের অবদানের কথা কৃতজ্ঞচিত্তে স্মরণ করেন।

 এ সময় আফগানিস্তান দূতাবাসের দ্বিতীয় সচিব ওয়াইজ (Waise),সংস্কৃতি বিষয়ক মন্ত্রণালয়ের যুগ্মসচিব মো. ফাহিমুল ইসলাম উপস্থিত ছিলেন।

#

ফয়সল/অনসূয়া/দীপংকর/শামীম/২০১৯/১৪৩৯ ঘণ্টা